b'\n_START_ARTICLE_\nDebesis\n_START_PARAGRAPH_\nDebesys\xc2\xa0\xe2\x80\x93 tai matomos vandens la\xc5\xa1eli\xc5\xb3 arba ledo kristal\xc5\xb3 sankaupos atmosferoje vir\xc5\xa1 paklotinio pavir\xc5\xa1iaus. Debesys susidaro tada, kai ore esan\xc4\x8di\xc5\xb3 vandens gar\xc5\xb3 sl\xc4\x97gis vir\xc5\xa1ija so\xc4\x8di\xc5\xb3j\xc5\xb3 vandens gar\xc5\xb3 sl\xc4\x97g\xc4\xaf esamoje temperat\xc5\xabroje.\n_START_SECTION_\nDebes\xc5\xb3 formavimasis\n_START_PARAGRAPH_\nDebesys formuojasi vykstant vandens gar\xc5\xb3 kondensacijai ir sublimacijai atmosferoje d\xc4\x97l padid\xc4\x97jusio vandens gar\xc5\xb3 kiekio arba suma\xc5\xbe\xc4\x97jusios oro temperat\xc5\xabros. Debesys gali susidaryti garuojant apatiniam r\xc5\xabko sluoksniui._NEWLINE_Pagrindinis procesas lemiantis oro temperat\xc5\xabros ma\xc5\xbe\xc4\x97jim\xc4\x85 ir debes\xc5\xb3 formavim\xc4\x85si laisvojoje atmosferoje yra adiabatinis oro kilimas. Oro temperat\xc5\xabra gali nukristi ir d\xc4\x97l spinduliuot\xc4\x97s oro v\xc4\x97simo ir turbulentinio mai\xc5\xa1ymosi._NEWLINE_Debes\xc5\xb3 elementai: la\xc5\xa1ai ir kristalai yra tokie ma\xc5\xbei, kad j\xc5\xb3 mas\xc4\x99 atsveria trinties j\xc4\x97ga. Nejudan\xc4\x8diame ore la\xc5\xa1eli\xc5\xb3 kritimo greitis yra keli milimetrai per sekund\xc4\x99, o kristal\xc5\xb3 dar ma\xc5\xbeesnis. D\xc4\x97l atmosferos turbulencijos debes\xc5\xb3 elementai nei\xc5\xa1krinta, jie ilg\xc4\x85 laik\xc4\x85 kabo ore. Esant palankioms s\xc4\x85lygoms debes\xc5\xb3 elementai stamb\xc4\x97ja ir tampa pakankamai sunk\xc5\xabs, kad i\xc5\xa1krist\xc5\xb3 i\xc5\xa1 debesies kaip krituliai. Vieni debesys egzistuoja labai trump\xc4\x85 laik\xc4\x85, kiti i\xc5\xa1lieka ilgiau, bet juose esantys debes\xc5\xb3 elementai i\xc5\xa1garuoja arba kondensuojasi._NEWLINE_Debesys i\xc5\xa1nyksta, kai vandens gar\xc5\xb3 sl\xc4\x97gis debesyje nutolsta nuo prisotinimo b\xc5\xabsenos ir vandens la\xc5\xa1eliai i\xc5\xa1garuoja. Tai atsitinka augant oro temperat\xc5\xabrai arba ma\xc5\xbe\xc4\x97jant vandens kiekiui ore. Oro temperat\xc5\xabra debesies viduje gali padid\xc4\x97ti oro masei leid\xc5\xbeiantis ar debes\xc4\xaf su\xc5\xa1ild\xc5\xbeius esant trumpabange arba ilgabange spinduliuote. Vandens kiekis debesyje suma\xc5\xbe\xc4\x97ja i\xc5\xa1kritus krituliams.'